Voormalige persklub-president sterf | Maroela Media
Voormalige persklub-president sterf
Patrick Hlahla, 'n voormalige president van die Nasionale Persklub in Pretoria, is Sondagoggend by sy huis in Atteridgeville in Pretoria glo weens 'n hartaanval in die ouderdom van 58 oorlede.
Die persklub se huidige president en 'n kollega van Hlahla, Jos Charle, het in 'n verklaring gesê Hlahla het by sy huis ineengestort nadat hy aan sy gesin gesê het dat hy nie lekker voel nie.
"Dit is met groot skok en ongeloof dat ons van Hlahla se ontydige afsterwe te hore kom. Ons sal hom onthou as 'n kollega wat altyd geglimlag het en 'n vriendelike en betroubare kollega was," het Charle gesê.
Hlahla het as 'n senior joernalis by die Pretoria News gewerk. Charle, ook van Pretoria News, beskryf Hlahla as 'n passievolle, bekroonde joernalis, wie se mentorskap baie jong verslaggewers in gerespekteerde professionele joernaliste verander het.